અમદાવાદના જુના સચિવાલય વિસ્તારમાં બંનેએ એક મકાન બનાવ્યું કે જે વર્ષો સુધી ભારત ખાતેના તેમના રહેવાસ માટેનું ઘર હતું. એ ઘરમાં તે બંનેની સાથે વિતાવેલ પ્રેમભર્યા સમયની કેટકેટલી યાદો છે. બૌદ્ધ ધર્મ અને ગોવિંદ લામા પ્રત્યેનું મારું ખેંચાણ ડો. ગોટમેન તથા અરવિંદાબેન ગોટમેન સાથે વિતાવેલ સમયની દેન છે. દર વર્ષે તે બંનેના ભારતના રહેવાસ દરમિયાન ડો. ગોટમેન હિમાલયમાં વસતા પોતાના ગુરુ લામા ગોવિંદના આશ્રમમાં જઈને રહેતા. અંતે તેઓ હિમાલયમાં વસતા ગોવિંદ લામાના શિષ્ય બન્યા. અને સમગ્ર જીવન કાસરદેવી મઠને સમર્પિત કર્યું. ગુરુ ગોવિંદ લામાની અસ્વસ્થ ઉત્તરાવસ્થા દરમિયાન તેમણે પોતાના બધા શિષ્યોમાંથી ગોટમેનને પોતાના અનુગામી ‘અદ્વયાવજ્ર‘ નામધારી ‘લામા‘ તરીકે સ્થાપિત કર્યા. લગભગ 1984થી તેમના મૃત્યુપર્યંત ડોક્ટર ગોટમેને કાસરદેવી મઠનું સંચાલન કર્યું. તથા વિશ્વભરમાં પોતાના ગુરુએ સ્થાપેલ બૌદ્ધ ધર્મના ‘આર્ય મૈત્રેય મંડળ‘ નામક સેક્ટનો પ્રચાર તથા પ્રસાર કર્યો. વર્ષ 2018ના માર્ચ મહિનાનો મારો કાસરદેવી મઠનો પ્રવાસ વ્હાલભર્યા એ ઋષિતુલ્ય વડીલને શ્રદ્ધાંજલિસમો હતો.